Hope Lyda

Minútové modlitby pre ženy

Ukážka z elektronickej knihy

ONE-MINUTE PRAYERS® FOR WOMEN

Copyright © 2004 by Hope Lyda

Published by Harvest House Publishers

Eugene, Oregon 97408

Minútové modlitby pre ženy

Vydané s povolením Harvest House Publishers

Vydavateľ: Christian Project Support s.r.o., 2019

info@ver.sk, www.ver.sk

Použité citáty z Biblie:

Slovenský ekumenický preklad, Slovenská biblická  spoločnosť, Banská Bystrica, 2012.

Preklad: Eva Pelzlová

Jazyková korektúra: Alena Ješková

Grafické spracovanie: christianstudio.sk  Dizajn obálky: Katarína Regasová

Tlač: Alfa print, s.r.o.

ISBN: 978-80-89793-43-3

Vytvorenie elektronickej verzie Dibuk, s. r. o., 2022

Cieľ

Cieľ

Boh začal dobré dielo

...vždy v každej mojej modlitbe, keď sa s radosťou modlím za vás všetkých, že máte účasť na evanjeliu od prvého dňa až doteraz. Som presvedčený, že ten, čo vo vás začal dobré dielo, ho aj dokončí, až do dňa Krista Ježiša.

Filipanom 1,4-6

Keď ráno zazvoní budík, začnú ma znepokojovať starosti z predošlého dňa. Myseľ mám naplnenú vecami, ktoré som si naplánovala. Potom prídu rozhodnutia. Čo si mám obliecť? Na ktorej ceste bude dnes ráno najmenej áut? Dám si čaj, džús, kávu? S kofeínom alebo bez? Alebo radšej Café latte?

Odkedy sa začiatok dňa stal taký komplikovaný?

Počkaj. Moje srdce pozná odpoveď. Pamätám si obdobie, keď som ráno začínala jediným rozhodnutím: tráviť čas s tebou. Tvoje Slovo vyrovnalo moje cesty. Priority dňa sa usporiadali na svoje miesta. Jednoduché rozhodnutia ma nedesili. Dokázala som urobiť pokrok a moja práca mala zmysel. Pane, dovoľ, aby som dnes začala odznovu. Cítim, že v tvojej prítomnosti nájdem správny smer. Som pripravená. Mám istotu. Chcem, aby si vo mne začal dobré dielo a budem kráčať s tebou až do konca.

Cieľ

Vymeniť svoje plány za Božie

V ľudskom srdci je síce veľa zámerov, no rozhodnutie Pána pretrvá.

Príslovia 19,21

Pane, koľkokrát som už povedala: „Musím toho tak veľa stihnúť a mám tak málo času.“ Často sa pristihnem, že opakujem tieto slová. No vždy len pokrčím ramenami a rezignujem. Pane, naozaj sú ľudia v takej biednej situácii, že musia byť nevyhnutne zaneprázdnení plánovaním, vylepšovaním a dosahovaním úspechu? Dnešná kultúra mi hovorí, že je to tak. Bože, otras základmi mojich sebeckých plánov. Ukáž mi tvoje plány, ktoré si pripravil pre mňa, pre môj čas, moje peniaze, prácu, rodinu a dnešný deň.

Vezmi moje srdce. Pretvor ho, aby sa hodilo na to miesto, ktoré si vytvoril pre mňa v tomto svete. Pomôž mi, aby som vo svojom živote nebola zaneprázdnená natoľko, že nebudem mať miesto pre veci, ktoré by som mala robiť. Ty si pre mňa pripravil niečo oveľa lepšie, v čom chcem rásť, a to je tvoj plán pre môj život.

Cieľ

Moja úloha v Cirkvi

Ak teda jestvuje nejaké povzbudenie v Kristovi, ak jestvuje nejaká útecha z lásky, nejaké spoločenstvo Ducha, nejaký súcit a milosrdenstvo, dovŕšte moju radosť: zmýšľajte rovnako, majte tú istú lásku, buďte jedna duša a jedna myseľ!

Filipanom 2,1-2

Pane, pomôž mi, aby som zmýšľala rovnako ako moje spoločenstvo. Veď ma, aby som vedela preukázať súcit, keď druhí cítia bolesť. Aby som iným ľuďom preukazovala lásku, ktorú dávaš ty. Posilni ma Duchom ochoty pracovať pre tvoje deti.

Všade tam, kde sú zhromaždení ľudia v tvojom mene, tam si ty, Pane. Všetko, čo nás odlišuje, spájaš do jedného celku svojou milosťou. Niekedy je veľmi ťažké prekonať ľudský odpor. Mätie nás. Núti nás, aby sme ľudí radili do kategórií, alebo aby sme ich odstrkovali. Daj, aby som vnímala človeka celého. Fyzické, rozumové aj duchovné Božie dieťa. Modlím sa, aby som svojimi skutkami vždy pomáhala a nebrzdila Kristovo Telo, ktoré smeruje k večnému cieľu.

Cieľ

Ako pracuje Boh

Vieme, že všetky veci slúžia na dobro tým, čo milujú Boha, ktorí sú povolaní podľa jeho predsa-vzatia.

Rimanom 8,28

V poslednom čase sa mi vidí, že veci, ktoré sa dejú, neslúžia na nič dobré, Pane. Nesťažujem sa, len hovorím, že je to tak. Ale samozrejme nevidím celú cestu tak, ako ju vidíš ty... a možno niektoré situácie nevyšli v môj prospech. Keď si teraz spomínam na okolnosti, tak vidím, že možno tieto chvíle nenastali preto, aby som dosiahla môj osobný úspech, ale preto, aby bol úspešný niekto iný. Pochopila som to správne, Pane?

Modlím sa, aby som vycítila tvoju veľkolepú víziu. Pomôž mi prekonať všetky udalosti, odpovede a výsledky, ktoré sa neskončili podľa mojich predstáv a daj, aby som na ne hľadela z tvojej perspektívy. Možno nevidím dôkazy tvojho plánu, no dovoľ mi odpočívať v poznaní tvojej lásky. Pane, udeľ môjmu srdcu pokoj, keď sa cítim neisto na ceste, po ktorej kráčam. Budem kráčať ďalej, jeden krok za druhým, pretože som povolaná robiť dobré veci.

Cieľ

Čo ďalej?

Pán dokončí svoj zámer so mnou.

Pane, tvoje milosrdenstvo trvá naveky.

Neopúšťaj dielo svojich rúk!

Žalmy 138,8

Teraz neprestávaj, Pane. Práve som začala vnímať tvoju víziu pre môj život. Trvalo mi to chvíľu a urobila som mnohé chyby, ale som tu a som pripravená prijať tvoj plán. Čo by som mala ďalej urobiť? Počas toľkých rokov si mal so mnou trpezlivosť a tým si mi dokázal, že si neopustil dielo svojich rúk, ktoré si začal tvoriť. Dovoľ mi urobiť ďalší krok.

Keď počúvam ostatných ľudí, dokonca aj moje vlastné negatívne myšlienky, mám pokušenie prestať sa snažiť. No tvoja láska ma inšpiruje, aby som pokračovala. A každý raz, keď sa pohnem dopredu, je môj krok pevnejší. Som si istá, že ty pôjdeš so mnou až do konca. Chcem nasledovať tvoj príklad. Takže čo mám urobiť ďalej?

Dary

Dary

Podľa Božej milosti

Máme však rozličné dary podľa milosti, ktorá nám bola daná. Ak má niekto dar proroctva, nech je v súlade s vierou, ak má niekto dar služby, nech slúži, ak má niekto dar vyučovania, nech vyučuje. Kto má dar napomínania, nech napomína. Kto dáva, nech dáva úprimne. Kto je predstavený, nech koná horlivo. Kto preukazuje milosrdenstvo, nech to robí s radosťou.

Rimanom 12,6-8

Pane, aké dary si mi dal? Nechcem premárniť ani sekundu svojho života tým, že budem slepá voči potenciálu, ktorý mám v tebe. Chcem hľadať a hlbšie pochopiť tvoje Slovo. Chcem pochopiť, ako sa prejavuješ v duchovných daroch svojich detí. Túžim spoznávať životy mužov a žien z Biblie, ktorí ťa nasledovali a ktorí aktívne žili svoje dary.

Z milosti, ktorú mi dávaš, môžem žiť život vo viere. Môžem ostatným rozprávať o tvojej úžasnej šte-drosti. Pomôž mi venovať pozornosť tomu, čo ty sám konáš v mojom srdci. Chcem vidieť, chápať a rozvíjať dary, ktoré prichádzajú od teba.

Dary

Rozličné dary milosti,  ten istý Duch

Preto sú dary milosti rôzne, ale Duch je ten istý; a rôzne sú aj služby, ale Pán je ten istý; a rôzne sú aj účinky moci, ale Boh je ten istý, ktorý pôsobí všetko vo všetkých.

1 Korinťanom 12,4-6

Pane, stojím v úžase tvojej lásky, ktorá je tak obrovská... taká veľká, že si každé zo svojich detí stvoril jedinečné, špeciálne a zázračné. Naše rozdiely nie sú rozoznateľné len fyzickým charakterom alebo jazykom, ktorým hovoríme, ale môžeme ich vidieť aj v palete darov, ktoré pochádzajú od toho istého Ducha.

Často sa stáva, že čo je moja slabá stránka, je silnou stránkou iného - moja istota je pre iného prekážka neistoty.

Stvoril si nás tak, aby sme spolupracovali. Pomôž mi, aby som dokázala oceniť dary iných. Chcem povzbudzovať ľudí, s ktorými sa stretávam, aby robili najlepšie, ako sa dá a aby boli najlepší, akí dokážu byť... najlepší pre teba. Veď moje slová, Pane, aby som bola láskavá, aby som bola inšpiráciou pre svoju rodinu, kolegov a priateľov.

Dary

Všetko, čo mám

Keď sa rozhliadol, zbadal boháčov, ako hádžu svoje dary do chrámovej pokladnice. Videl aj akúsi chudobnú vdovu, ako tá hodila dve drobné mince a povedal: „Veru, hovorím vám, táto chudobná vdova vhodila viac ako všetci. Lebo oni vhodili dary zo svojho nadbytku, ale ona pri svojej chudobe vhodila všetko, čo mala, celé svoje živobytie.“

Lukáš 21,1-4

Odpusť mi, že veľmi lipnem na požehnaniach v mojom živote. Som príliš opatrná pri dávaní. Dokonca som zvedavá aj na to, ako ten, koho obdarujem, naloží s mojím darom. Ako keby to malo niečo spoločné s dávaním. Pomaly som zabudla, že dávanie je obeta. Je to ponuka bez viazanosti, prejav tvojej milosti.

Nechcem brať, Pane. Chcem slobodne vystrieť ruku, aby som poskytla pomoc, požehnanie alebo službu niekomu inému. Zabráň mi, aby som sledovala, počítala a upravovala to, čo som už raz darovala. Aby som nikdy nesledovala takéto veci. Prosím, aby som sa s  tvojím darom spásy, ako jediným meradlom v každej chvíli, dokázala vzdať všetkého, čo mám.

Dary

Toto sú moje dary

Vošli do domu, uvideli dieťatko s jeho matkou Máriou. Padli na zem a klaňali sa mu. Otvorili svoje klenotnice a obetovali mu dary: zlato, kadidlo a myrhu.

Matúš 2,11

Otváram poklad môjho srdca a pozerám na dary, ktoré by som ti mohla dať, môj Kráľ. Ponúkam ti, že ťa budem každý deň chváliť. Lásku k rodine. Láskavosť k iným ľuďom. Pomoc, ak ju niekto bude potrebovať. Vieru v budúcnosť. Dôveru v pochybnostiach. Pane, prosím, prijmi tieto dary ako prejav mojej hlbokej ná-klonnosti voči tebe.

Skláňam sa k tebe, Pane. Tvoja milosť premieňa moje jednoduché dary na vzácne drahé kovy, drahé oleje či parfém. Pomôž mi hľadať príležitosti, ako by som mohla seba darovať druhým a tak ti slúžiť. Daj, aby som rozpoznala, kedy prijímam drahocenné dary zo srdca niekoho iného.

Smer

Smer

Nasledovať smer

Vo všetkom sa pridŕžajte cesty, ktorou vám Hospodin, váš Boh, prikázal ísť, aby ste zostali nažive, dobre sa vám vodilo a dlho ste žili v krajine, ktorú máte obsadiť.

Deuteronómium 5,33

Pane, z tvojho pohľadu sa ti musí zdať môj denný smer ako pohyb po neorganizovanej pavúčej sieti - sem-tam, potom naspäť. Koľko dní strávim behaním dokola, aby som zvládla život, ktorý som si sama naplánovala a zorganizovala? Veď ma po ceste, ktorú si pre mňa naplánoval ty. Odhaľ pramene môjho zmätku a veď ma tvojím smerom.

Táto nová vízia pre môj život zahŕňa aj to, že sa ťa budem pýtať na smer. Pripomeň mi nádherný vzor mojich krokov, ktorý môžem vytvoriť, keď hľadám tvoju pomoc. V každom čase, či už sa cítim stratená alebo mám pocit, že mám všetko pod kontrolou. Pane, nasmeruj môj pohľad ku tebe, aby som dokázala nasledovať tvoje príkazy. Veď ma k môjmu pravdivému životu.

Smer

On je hybná sila prírody

Vlahou obťažkáva oblak a mrak rozptyľuje blesky. Tento kolobeh sa ustavične opakuje podľa jeho príkazov, aby sa splnilo všetko, čo im na povrchu celej zeme prikazuje.

Jób 37,11-12

Pane, tvoja ruka vytvára kompozíciu tanca v prírode. Ty prehováraš v rytme oceánskych vĺn. Tvoje slová riadia oblaky, aby poliali vysmädnutú krajinu. Stabilita aj činnosť všetkých prvkov je podriadená tvojim pokynom. Prečo ja spochybňujem silu tvojej vôle v mojom živote? Stačí, aby som zažila silu búrky alebo sledovala slnko, ako sa jeho lúče rozpustia za horizontom a spoznám, že ty vládneš nad všetkým.

Krása stvorenia sa môže odrážať aj v mojom vlastnom živote. Najskôr sa musím odovzdať tancu, ktorého si choreografom. Môžem skákať plná radosti. Môj hlboký úklon nech je poďakovaním za tvoju milosť. A keď vystriem otvorené ruky smerom k nebu, nech som pripravená prijímať milujúce príkazy, ktoré vylievaš na mňa.

Koniec ukážky